Gloria patri: lob und er
got vatter in dem tron,
et filio: dem sun so her,
et spiritui sancto fron:
lob, er sei dem heiligen geist,
drei namen und ein got genent,
Sicut erat: und auch iemer
in principio: schon,
der ie was, et erit semper
in secula: on abelon,
seculorum: auch allermeist
von werlt zu werlt ewig on ent.
Got vatter seinen sun gebirt
hoch in der trinitat;
wie das geschicht? kein lerer das beschriben hat
auf diser erden kreiß,
kein mensch auch des nit würdig wür,
der dise ding ganz grüntlich weiß;
dise geburt verborgen ist
den siben künsten frei
geometrei, rhetorica, philosophei,
loica und astronomei,
grammatica mit musica mit irer süßen melodei,
damit al meister sint gespeist,
haben das klerlich nit erkent.